Naypyidaw (Birmaans: , Transkripsie: nepranytau, amptelik Nay Pyi Taw en Naypyitaw) is sedert 6 November 2005 die hoofstad van Mianmar (Birma) toe dit Yangon vervang het. Die stad het 'n bevolking van 925 000 in 2009 gehad en het 'n oppervlakte van 7 054,37 km². Naypyidaw lê in Sentraal Mianmar (Birma) in die Mandalay-divisie. Die geskiedenis van Naypyidaw begin redelik onlangs. Die stad het sy oorsprong in 'n beboste-gebied drie kilometer wes van Pyinmana, waar die konstruksie van die stad in 2002 begin is. Die Staatsraad vir Vrede en Ontwikkeling het minstens 25 ondernemings gehuur om die stad te bou. Die leër het op 6 November 2005 met die hervestiging van die ministeries van Yangon na Naypyidaw begin. Vyf dae later, op 11 November, vertrek 'n tweede konvooi met 1 100 vragmotors met elf militêre bataljons en elf ministeries uit Yangon. Die stormloop het gelei tot 'n gebrek aan skole en ander openbare geriewe. Dit het dit vir kinders moeilik gemaak om in die stad groot te word, en het ministers en ander personeel gedwing om 'n rukkie afsonderlik van hul gesinne te woon.